UREDBA KOMISIJE (EU) 2021/1864

оd 22. listopada 2021.

o izmjeni priloga II., III. i V. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za amisulbrom, flubendiamid, meptildinokap, metaflumizon i propineb u ili na određenim proizvodima

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a), članak 18. stavak 1. točku (b) i članak 49. stavak 2.,

budući da:

(1) Maksimalne razine ostataka (MRO) za amisulbrom, flubendiamid, meptildinokap i metaflumizon utvrđene su u dijelu A Priloga III. Uredbi (EZ) br. 396/2005. MRO-i za propineb utvrđeni su u Prilogu II. i dijelu B Priloga III. Uredbi (EZ) br. 396/2005.

(2) Europska agencija za sigurnost hrane („Agencija”) dostavila je za amisulbrom obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005 (2). Preporučila je da se zadrže postojeći MRO-i. Budući da nema rizika za potrošače, MRO-e bi trebalo utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija.

(3) Agencija je za flubendiamid dostavila obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005 (3). Utvrdila je da postoji rizik za potrošače u pogledu MRO-a za glavati kupus i salatu. Stoga je primjereno te MRO-e iz Priloga II. Uredbi (EZ) br. 396/2005 smanjiti na granicu određivanja. Za ostale proizvode Agencija je preporučila da se povise ili zadrže postojeći MRO-i. Te MRO-e trebalo bi utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija.

(4) Agencija je za meptildinokap dostavila obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005 (4). Preporučila je da se snize MRO-i za krastavac i tikvice. Za ostale proizvode preporučila je da se povise ili zadrže postojeći MRO-i. Agencija je zaključila da za MRO-e za stolno grožđe, vinsko grožđe, jagode, dinju i lubenicu određene informacije nisu dostupne i da je potrebno da upravitelji rizikom izvrše daljnje razmatranje. Budući da nema rizika za potrošače, te MRO-e trebalo bi utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija. Ti će se MRO-i preispitati, a pri preispitivanju će se u obzir uzeti informacije koje budu dostupne unutar dvije godine od objave ove Uredbe.

(5) Agencija je za metaflumizon dostavila obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005 (5). Utvrdila je da postoji rizik za potrošače u pogledu MRO-a za brokulu i širokolisnu endiviju. Stoga je primjereno te MRO-e iz Priloga II. Uredbi (EZ) br. 396/2005 smanjiti na granicu određivanja. Agencija je preporučila da se snize MRO-i za krumpir, glavati kupus, sjemenke pamuka i mlijeko (kravlje, ovčje, kozje, kobilje). Za ostale proizvode preporučila je da se povise ili zadrže postojeći MRO-i. Agencija je zaključila da za MRO-e za rajčicu, papriku, mali krastavac za kiseljenje, cvjetaču, pekinški kupus, matovilac, salatu, vrtnu grbicu te ostale klice i izdanke, baricu, rikolu, crvenu gorušicu i kulture s mladim listovima (uključujući vrste roda Brassica) određene informacije nisu dostupne i da je potrebno da upravitelji rizikom izvrše daljnje razmatranje. Budući da nema rizika za potrošače, te MRO-e trebalo bi utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija. Ti će se MRO-i preispitati, a pri preispitivanju će se u obzir uzeti informacije koje budu dostupne unutar dvije godine od objave ove Uredbe.

(6) Agencija je za propineb dostavila obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005 (6). Predložila je da se izmijeni definicija ostatka. Budući da propineb više nije odobren u EU-u i sva su odobrenja za tu tvar ukinuta, MRO-e za tu aktivnu tvar trebalo bi utvrditi u Prilogu V. Uredbi (EZ) br. 396/2005 na granici određivanja.

(7) Za proizvode za koje nije odobrena uporaba predmetnog sredstva za zaštitu bilja i za koje ne postoje uvozne tolerance ili maksimalne razine ostataka iz Codexa (CXL) MRO-e bi trebalo utvrditi na posebnoj granici određivanja ili bi se trebala primjenjivati zadana vrijednost MRO-a utvrđena člankom 18. stavkom 1. točkom (b) Uredbe (EZ) br. 396/2005.

(8) Komisija je zatražila mišljenje referentnih laboratorija Europske unije za ostatke pesticida u vezi s potrebom prilagođavanja određenih granica određivanja. Ti su laboratoriji za nekoliko tvari zaključili da je zbog tehnološkog razvoja za određene proizvode potrebno utvrditi posebne granice određivanja.

(9) Na temelju obrazloženih mišljenja Agencije i uzimajući u obzir čimbenike relevantne za pitanje koje se razmatra potrebne izmjene MRO-a ispunjavaju uvjete iz članka 14. stavka 2. Uredbe (EZ) br. 396/2005.

(10) Preko Svjetske trgovinske organizacije od trgovinskih partnera Unije zatraženo je mišljenje o novim MRO-ima te su njihove napomene uzete u obzir.

(11) Uredbu (EZ) br. 396/2005 trebalo bi stoga na odgovarajući način izmijeniti.

(12) Kako bi se omogućilo uobičajeno stavljanje na tržište, prerada i potrošnja proizvoda, ovom Uredbom trebalo bi utvrditi prijelazno razdoblje za proizvode koji su proizvedeni prije izmjene MRO-a i za koje postoje informacije koje pokazuju da je zadržana visoka razina zaštite potrošača.

(13) Državama članicama, trećim zemljama i subjektima u poslovanju s hranom trebalo bi ostaviti razuman rok prije početka primjene izmijenjenih MRO-a kako bi se mogli pripremiti za ispunjavanje novih uvjeta koji proizlaze iz izmjene MRO-a.

(14) Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje.

DONIJELA JE OVU UREDBU:

Članak 1. Prilozi II., III. i V. Uredbi (EZ) br. 396/2005 mijenjaju se u skladu s Prilogom ovoj Uredbi.

Članak 2. Za amisulbrom u i na svim proizvodima, flubendiamid u i na svim proizvodima osim glavatog kupusa i salate, meptildinokap u i na svim proizvodima, metaflumizon u i na svim proizvodima osim brokule i širokolisne endivije te propineb u i na svim proizvodima, Uredba (EZ) br. 396/2005 kako je glasila prije nego što je izmijenjena ovom Uredbom nastavlja se primjenjivati na proizvode koji su proizvedeni u Uniji ili uvezeni u Uniju prije 14. svibnja 2022.

Članak 3. Ova Uredba stupa na snagu dvadesetog dana od dana objave u Službenom listu Europske unije. Primjenjuje se od 14. svibnja 2022.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 22. listopada 2021. Za Komisiju Predsjednica Ursula VON DER LEYEN

(1) SL L 70, 16.3.2005., str. 1.

(2) Europska agencija za sigurnost hrane; Reasoned opinion on the review of the existing maximum residue levels for amisulbrom according to Article 12 of Regulation (EC) No 396/2005 (Obrazloženo mišljenje o preispitivanju postojećih maksimalnih razina ostataka za amisulbrom u skladu s člankom 12. Uredbe (EZ) br. 396/2005). EFSA Journal 2020.;18(7):6170.

(3) Europska agencija za sigurnost hrane; Reasoned opinion on the review of the existing maximum residue levels for flubendiamide according to Article 12 of Regulation (EC) No 396/2005 (Obrazloženo mišljenje o preispitivanju postojećih maksimalnih razina ostataka za flubendiamid u skladu s člankom 12. Uredbe (EZ) br. 396/2005). EFSA Journal 2020.;18(6):6150.

(4) Europska agencija za sigurnost hrane; Reasoned opinion on the review of the existing maximum residue levels for meptyldinocap (DE-126) according to Article 12 of Regulation (EC) No 396/2005 (Obrazloženo mišljenje o preispitivanju postojećih maksimalnih razina ostataka za meptildinokap (DE-126) u skladu s člankom 12. Uredbe (EZ) br. 396/2005). EFSA Journal 2020.;18(6):6157.

(5) Europska agencija za sigurnost hrane; Reasoned opinion on the review of the existing maximum residue levels for metaflumizone according to Article 12 of Regulation (EC) No 396/2005 (Obrazloženo mišljenje o preispitivanju postojećih maksimalnih razina ostataka za metaflumizon u skladu s člankom 12. Uredbe (EZ) br. 396/2005). EFSA Journal 2020.;18(6):6123.

(6) Europska agencija za sigurnost hrane; Reasoned opinion on the review of the existing maximum residue levels for propineb according to Article 12 of Regulation (EC) No 396/2005 (Obrazloženo mišljenje o preispitivanju postojećih maksimalnih razina ostataka za propineb u skladu s člankom 12. Uredbe (EZ) br. 396/2005). EFSA Journal 2020.;18(8):6233.